Vâlcov anunță că în cel mult o săptămână va fi adoptată Hotărârea de Guvern pentru înființarea Fondului Suveran de Investiții și Dezvoltare

Darius Vâlcov, consilierul premierului Viorica Dăncilă, a anunțat, luni seara, la TVR1, că în cel mult o săptămână va fi adoptată Hotărârea de Guvern pentru înființarea Fondului Suveran de Investiții și Dezvoltare, care va stabili companiile care intră în componența acestuia.

A fost existat ultima discuție pe Fondul Suveran săptămâna trecută, membrii coaliției (PSD-ALDE) s-au pus de acord asupra formei în care trebuie să arate HG. Probabil că în cel mult o săptămână va fi aprobată în Guvern”, a spus Vâlcov.

El a spus că acesta trebuie să fie principalul motor de dezvoltare al companiilor românești.

Vâlcov a susținut că până la jumătatea anului fondul va deveni operațional.

Guvernul a aprobat în noiembrie 2018 OUG privind Fondul Suveran însă companiile care vor intra în componența acestuia urmează să fie stabilite printr-o hotărâre de Guvern. A doua zi, fostul premier Victor Ponta a dat publicității un punct de vedere al Ministerului Justiției care atrăgea atenția asupra unor probleme de constituționalitate ale ordonanței: urgența actului normativ nu se justifică, sintagma de ”fond suveran” poate genera confuzii, precum și derogările de la anumite acte normative. Ministrul Justiției, Tudorel Toader, a evitat apoi să dea un răspuns clar dacă susține ordonanța sau nu, precizând doar că a fost în Guvern când s-a adoptat actul normativ.

Inițial, Fondul Suveran a fost creat prin lege adoptată de Parlament, dar Curtea Constituțională, sesizată de către opoziție și de președintele Iohannis, a decis că legea este neconstituțională. Hotărârea a fost adoptată pe 18 iulie, CCR stipulând că legea încalcă principiul separației puterilor în stat deoarece obiectul de reglementare ar trebui să fie obiectul unei hotărâri de Guvern.